Primăriile de sector din București au alocat în 2014 pentru întreținerea spațiilor verzi aproximativ jumătate de miliard lei, cu excepția Sectorului 5 unde nu sunt făcute publice datele pe site-ul instituției. Cel mai mare buget a fost alocat de Primăria Sectorului 6 – 146 milioane lei, urmată de Primăria Sector 3 – 121 milioane lei. Cel mai mic buget a fost alocat de Primăria Sectorului 2 – 70 milioane lei și Primăria Sector 4 – 74 milioane lei. Primăriile de sector desfășoară activitatea de întreținere a spațiilor verzi prin Administrația Domeniului Public (ADP), pe lângă fiecare sector fiind înființată o astfel de direcție. ADP-urile însă au externalizat aceste servicii unor companii private. Astfel, în ultimii ani, s-au încheiat acorduri-cadru, pe 4 ani, valoarea acestora depășind sute de milioane de lei.

În 2014, potrivit bugetelor afișate pe site, primăriile de sector din București au alocat următoarele sume pentru întreținerea spațiilor verzi:

Primăria Sector 1 din bugetul de circa 1,2 miliarde lei a alocat pentru spații verzi circa 90 milioane lei;

Primăria Sector 2 din bugetul de circa 1 miliard lei a alocat pentru spații verzi circa 70 milioane lei;

Primăria Sector 3 din bugetul de circa 880 milioane lei a alocat pentru spații verzi circa 121 milioane lei;

Primăria Sector 4 din bugetul de circa 530 milioane lei a alocat pentru spații verzi circa 74 milioane lei;

Primăria Sector 5 nu a afișat pe site bugetul deci nu cunoaștem suma alocată;

Primăria Sector 6 din bugetul de circa 978 milioane lei a alocat pentru spații verzi circa 146 milioane lei.

La ce firme merg banii alocați pentru întreținerea spațiilor verzi

Sectorul 1

Pe 13 martie 2013, Administrația Domeniului Public Sector 1 a încheiat un acord-cadru pe 4 ani în valoare de 387 milioane lei pentru amenajarea și întreținerea spațiilor verzi din sector. Contractul a fost atribuit prin licitație asocierii: TRIUMF GARDENING S.R.L. (LIDER) – S.C. GECA P.M. IMPEX S.R.L. – S.C. COMPANIA ROMPREST SERVICE S.A. – S.C. GARDEN CENTER GRUP S.R.L. – S.C. MAXI DESIGN CONSTRUCT S.R.L

Tot în martie 2013, aceeași instituție a atribuit un contract-cadru pentru amenajarea și întreținerea spații de joacă și spații amenajate pentru caini, în valoare de circa 19 milioane lei, firmei S.C. TRIUMF GARDENING S.R.L.

La sfârșitul anului 2012, ADP Sector 1 a mai semnat un acord cadru pentru toaletarea arborilor din sector în valoare de circa 12 milioane de lei cu firma S.C. GECA IMPEX P.M. S.R.L.

Sectorul 2

În iulie 2012, ADP Sector 2 a încheiat un acord-cadru de circa 88 milioane lei fără TVA, pe 4 ani, cu firma AZOCHIM, pentru amenajare și întreținere de spații verzi.

În august 2012, ADP Sector 2 a încheiat cu firma GARDEN CENTER GRUP un contract- cadru de 8 milioane lei fără TVA, pe 4 ani, pentru toaletarea arborilor din sector.

Tot în august 2012, ADP sector 2 a încheiat un contract cadru pentru furnizare și montaj aparate fitness în valoare de 1,7 milioane lei fără TVA cu firma Histria Internațional. Durata contractului 48 luni.

În septembrie 2012, ADP S2 a atribuit un contract cadru în valoare de circa 50 milioane lei fără TVA firmei CRIS GARDEN pentru furnizare produse și montaj pentru sisteme de irigații spații verzi. Durata acordului cadru este de 4 ani.

La începutul anului 2013, ADP Sector 2 a incehiat un acord cadru cu firma ELECTRICĂ POWER CONECT în valoare de 1,4 milioane lei fără TVA pentru întreținerea iluminatului public din parcuri, scuaruri și sere, aflate în administrarea instituției.

ADP Sector 2 a mai încheiat în noiembrie 2013 un acord cadru cu firma Histria Internațional, în valoare de circa 1,5 milioane de lei fără TVA, pentru montarea și furnizarea de garduri metalice și de lemn.

Tot ADP Sector 2 a încheiat în decembrie 2013 un acord cadru în valoare de 3.759.500 lei fără TVA cu firma GECA IMPEX P.M. pentru furnizarea și montarea de mobilier urban. Durata acordului cadru este de 48 de luni, iar firma va furniza în aceasta perioada instituției coșuri de gunoi, scrumiere, suport pungi caini, jardiniere, cișmele, stâlpi rutieri, rastele biciclete, mese de tenis, pergole, panouri afișaj spații verzi, cabina paza, rame copaci.

Sector 3

Primăria Sectorului 3 a concesionat la începutul anului 2014 întreținerea celor patru mari parcuri din sector – Titan, Alexandru Ioan Cuza, Titanii și Gheorghe Petrascu – pe o perioada de 8 ani firmei Cris Garden. Pentru întreținerea spațiilor verzi, plantat panseluțe, copăcei, pus băncuțe, locuri de joacă, coșuri de gunoi și arteziene, primăria estimează să plătească peste 200 milioane lei (circa 50 milioane de euro). Pe lângă banii primiți de la Primărie, firma a primit și dreptul de a exploata aceste parcuri, urmând să dea instituției o redevență anuală minimă de circa 30.000 lei (circa 6.500 de euro).

Sector 4

În octombrie 2013, Primăria a încheiat un acord-cadru pe 4 ani pentru achiziționarea de flori, arbori și arbuști, valoarea acestuia fiind de 3,5 milioane lei. Contractul a fost câștigat de asocierea Cris GARDEN, GECA IMPEX P.M., AZOCHIM.

În iunie 2014, Primăria a mai încheiat un acord-cadru pe 4 ani pentru servicii de reparații și întreținere a echipamentelor de joacă, echipamentelor sportive și mobilier. Valoarea contractului este de 8,6 milioane lei și a fost atribuit firmei S.C. DFS CENTER GRUP S.R.L.

Sector 5

Nu sunt informații pe site-ul de licitații publice.

Sector 6

În octombrie 2013, Primăria Sectorului 6 a încheiat două contracte pentru întreținerea și modernizarea spațiilor verzi din cartierele Drumul Taberei și Militari. Pentru cartierul Drumul Taberei valoarea contractului se ridică la 25 milioane de lei și contractul a fost atribuit firmei Ro-Verde Landscaping. În cartierul Militari, lucrările au fost atribuite aceleiași firme, valoarea contractului fiind de 18 milioane de lei.

Tot la capitolul spații verzi, Primăria a încheiat un contract de circa 51 milioane lei cu consorțiul de firme S.C. PERGOLA GRĂDINI DECORATIVE S.R.L. -S.C. PROMS CONCEPT GROUP S.R.L.-S.C. CONSTRUCȚII ERBASU S.A.- S.C. HIDROCANAL SL-S.C. UTI TRAFFIC MANAGEMENT S.A.-S.C. E-FACTOR SOLUTIONS S.R.L.-S.C. METABET C.F. S.A. pentru modernizarea Parcului Drumul Taberei. Contractul a fost semnat în aprilie 2012. Proiectul este finanțat cu fonduri europene nerambursabile.

În iunie 2013, Primăria Sectorului 6 a încheiat și un contract cadru pe 4 ani cu firma GECA IMPEX P.M. S.R.L. pentru „servicii de silvicultura” – toaletare arbori. Valoarea acestuia este de circa 11 milioane lei.

***